**FORMAI ÉS TARTALMI ÚTMUTATÓ DIPLOMAMUNKA / SZAKDOLGOZAT VÉDÉSÉHEZ**

**Érvényes: 2017. november 1-től**

A védés formai útmutatója

A Szociális Tanulmányok és Szociológia Tanszéken meghonosított záróvizsga két elemből tevődik össze: a diplomamunka védéséből és a húzott komplex tétel bemutatásából. Jelen útmutató a diplomamunka védéséhez szolgál iránymutatásul.

1. A záróvizsga során a diplomamunka védésére **10 perc** áll rendelkezésére a jelöltnek. Ez az időtartam magában foglalja a dolgozat bemutatását, az opponensi kérdésekre adott válaszokat és a bizottság által feltett kérdésekre adott válaszokat is.
2. A záróvizsga során a jelölt a bizottság sorrendre vonatkozó kérdése alapján dönthet róla, hogy a diplomamunka védésével vagy a komplex tétel elemzésével kezdi-e feleletét.
3. A jelölt döntése, hogy a diplomamunka védéséhez milyen prezentációs technikával készített segédletet használ (PPT, Prezi-vel készített prezentáció, stb.), de az követelmény, hogy a prezentáció PDF-ben mentett formátumban is rendelkezésre álljon. A prezentációt a vizsga megkezdése előtt a vizsgabizottság egyik tagja pendrive-ról a prezentációhoz használt számítógépre menti. Vizsga közben, vagy közvetlenül előtte nem áll módjában a jelöltnek az anyag mentése vagy keresése a pendrive-ról, ezért célszerű egyértelmű címet adni (pl. név vagy a szakdolgozat címe) a fájlnak.
4. A diplomamunka védéshez használt prezentáció 5-8 diából áll. Az első dián feltüntetésre kerül: az egyetem, kar, tanszék neve egymás alatt (bal felső sarok), a szakdolgozat címe és készítője neve (középen), a témavezető és a bíráló neve (bal alsó sarok), a védés dátuma (jobb alsó sarok). Az utolsó dián a jelölt megköszöni a figyelmet.
5. A prezentáció elkészítése során használandó sablon a mellékletben megtalálható. Javasolt formai követelmény: Times New Roman CE betűtípus, 20-28-as betűméret, másfeles sorköz, sorkizárt szerkesztés.
6. A prezentáció nem olvasható fel a vizsga során. Célja csupán annyi, hogy segítse a jelöltet mondandója keretben tartásában, illetve a vizsgabizottság tagjai számára is megkönnyítse a jelölt feleletének követését. A prezentáció tehát egy vázlat (a legfontosabb információkat és összefüggéseket szakmai kifejezés-használattal bemutató rövid, strukturált szöveg) legyen, aminek szóbeli kiegészítését a jelölt megteszi.
7. Táblázat, ábra, diagram, stb. használata megengedett, főként az eredményközlés fázisában, ám ezek alapvetően a szöveges közlés kiváltására, annak képi összefoglalására ajánlottak (egymással összefüggő eredmények, következtetések, javaslatok bemutatása). Fotó, rajz, stb. használata életszerűbbé teszi a védést, de ezeknek mindig jól átgondolt helyen, és számban szabad előfordulniuk.

A védés tartalmi útmutatója:

A védés során mindvégig szem előtt kell tartani, hogy a vizsgabizottság nem mindegyik tagja előtt ismert teljes mélységében, részleteiben a diplomamunka. Ez azt jelenti, hogy célszerű a feleletet a diplomamunka rövid, 5-10 mondatos összefoglalójával kezdeni, koncentrálva a kutatási részben felismert sajátosságokra, következtetésekre (az alábbiakban következő mintapélda 1-4. pontjának tartalma).

A védés során fontos hangsúlyosan érzékeltetni azt a folyamatot, amin a jelölt keresztülment a diplomamunka megírása során. Elsősorban a honnan indult és hova jutott kérdésekre kell kitérnie a feleletnek, vagyis arra, hogy a téma kiválasztása és vizsgálata milyen konkrét eredményekhez vezette a jelöltet, és ezen eredményekből saját szakmai ismereteit milyen következtetésekkel és javaslatokkal gazdagította. Másodsorban arra is érdemes reflektálni, hogy milyen szubjektív fejlődési folyamatot, tapasztalatot, stb. jelentett a dolgozat elkészítése: ismeretek, készségek fejlesztése, élményszerűség, stb.

Mintapélda a védés felépítésére:

1. A diplomamunka megírásának motivációja, a témaválasztás indoklása – Mit és miért azt?
2. Kutatási kérdések, MA képzés esetében hipotézisek bemutatása – Konkrétan mit?
3. Kutatási módszerek bemutatása, indoklással – Mely módszerekkel és miért azokkal?
4. Kutatási eredmények bemutatása – Milyen eredményekkel?
5. Összefoglaló következtetések és javaslatok, új kérdések – Kérdések/hipotézisek és eredmények viszonya (igazolás/cáfolat)? Saját következtetések? Saját szakmai javaslatok?
6. A diplomamunka elkészítése során felmerülő kérdések, dilemmák – objektív és szubjektív reflexiók?
7. Opponensi kérdésekre adott válaszok – konstruktív kritika/megerősítés?

Az opponensi kérdésekre adandó válaszokat a jelölt a dolgozat bemutatása után tegye meg. Kivételt képez, ha az opponensi kérdésre adott válasz benne foglaltatik a dolgozat bemutatásában, ekkor a jelölt hívja fel a bizottság figyelmét arra, hogy egyúttal az opponensi kérdésekre is válaszol.

Amennyiben van olyan pozitív vagy kritikai meglátás az opponens szöveges véleményében, amit a jelölt szerint kiemelni érdemes, vagy választ igényel, mindenképpen tegye meg a diplomamunka bemutatása során vagy a kérdések megválaszolásakor.

Hivatkozni az opponens által hiányolt dolgokra, amik a jelölt szerint feltüntetésre kerültek dolgozatában, csak pontos oldalszám megjelöléssel lehet!

*A diplomamunka védése során használható segédanyagok:*

*diplomamunka; opponensi vélemény és a kérdésekre adott válaszok; PPT, PREZI vagy más eszközzel készített prezentáció; nyomtatott vázlat, amit a diplomamunka szerzője készített a dolgozat védéséhez.*

**Köszönjük az együttműködést, mindenkinek sikeres védést kívánunk!**